ປ. ທຣຳ ອາດຈະສົ່ງ ທະຫານ ສຫລ ບາງສ່ວນ ໄປປະຈຳການ ຢູ່ປະເທດໂປແລນ
ສະມາຊິກຂອງອົງການເນໂຕ້ ຄວນໃຊ້ຈ່າຍເງິນຢ່າງໜ້ອຍ 2 ເປີເຊັນ ຈາກຍອດຜະລິດຕະພັນລວມພາຍໃນຂອງຕົນ ສຳລັບການປ້ອງກັນປະເທດ ໃນແຕ່ລະປີ ແຕ່ກໍບໍ່ແມ່ນຂໍ້ຜູກໝັດ ທາງດ້ານກົດໝາຍ.
ການສູນເສຍຂອງເຢຍຣະມັນ ອາດຈະເປັນຜົນດີສຳລັບໂປແລນ ນັ້ນແມ່ນເນື້ອໄນຂອງຄຳເວົ້າປະທານາທິບໍດີສະຫະລັດ ທ່ານດໍໂນລ ທຣຳ ທີ່ໄດ້ກ່າວ ໃນວັນພຸດວານນີ້ ໂດຍຢືນຢູ່ຄຽງຂ້າງປະທານາທິບໍດີໂປແລນ ທ່ານແອນເດຣສ ດູດາ (Andrzej Duda) ເມື່ອທ່ານເວົ້າເຖິງການຍ້າຍກຳລັງທະຫານອາເມຣິກັນຫຼາຍພັນຄົນໃນຢູ່ໂຣບ ປະທານາທິບໍດີທຣຳ ໃຫ້ການຢືນຢັນດັ່ງກ່າວ ໃນການຕອບຄຳຖາມ ຂອງພວກນັກຂ່າວ ໃນລະຫວ່າງການຖະແຫຼງຂ່າວຮ່ວມກັນ ທີ່ສວນດອກກຸຫຼາບ ຂອງທຳນຽບຂາວ ໂດຍເວົ້າວ່າ ສະຫະລັດ ອາດຈະຍ້າຍທະຫານຈຳນວນນຶ່ງ ຈາກປະເທດເຢຍຣະມັນໄປຍັງໂປແລນ ທ່ານທຣຳ ກ່າວວ່າ “ພວກເຮົາພວມຈະຫລຸດ ກຳລັງທະຫານຂອງພວກເຮົາ ໃນ ເຢຍຣະມັນລົງ ” ລັດຖະບານຂອງທ່ານທຳ ມີແຜນທີ່ຈະຫຼຸດກຳລັງທະຫານສະຫະລັດທີ່ປະຈຳການຢ່າງເປັນການຖາວອນຢູ່ໃນປະເທດເຢຍຣະມັນ ຈາກ 34,500 ຄົນ ລົງມາເປັນ25,000 ຄົນ ໂດຍຈະສົ່ງສ່ວນນຶ່ງກັບຄືນປະເທດ ແລະອີກຈໍານວນນຶ່ງຍ້າຍໄປປະເທດອື່ນ ເພື່ອເປັນການລົງໂທດ ຕໍ່ນາຍົກລັດຖະມົນຕີແອນເກີລາ ເມີເກີລ (An-gela Merkel) ທີ່ບໍ່ໄດ້ໃຊ້ຈ່າຍເງິນໃນອັນທີ່ປະທານາທິ ບໍດີສະຫະລັດມອງເຫັນວ່າ ເປັນການແບ່ງປັນຄ່າໃຊ້ຈ່າຍທີ່ຍຸຕິທຳສຳລັບອົງການເນໂຕ້ ສະມາຊິກຂອງອົງການເນໂຕ້ຄວນໃຊ້ຈ່າຍເງິນຢ່າງໜ້ອຍ 2 ເປີເຊັນ ຈາກຍອດຜະລິດຕະພັນລວມພາຍໃນຂອງຕົນສຳລັບການປ້ອງກັນປະເທດໃນແຕ່ລະປີ ແຕ່ກໍບໍ່ແມ່ນຂໍ້ຜູກໝັດທາງດ້ານກົດໝາຍ ນອກນັ້ນ ທ່ານທຣຳຍັງໄດ້ຕໍ່ວ່າ ໃນການທີ່ເຢຍຣະມັນຊື້ແກັສທຳມະຊາດຈາກຣັດເຊຍ ໂດຍສົ່ງຜ່ານທໍ່ສົ່ງ Nord Stream ທ່ານທຣຳ ກ່າວວ່າ “ຂ້າພະເຈົ້າຄິດວ່າ ປະຊາຊົນເຢຍຣະມັນ ມີຄວາມບໍ່ພໍໃຈ” ກ່ຽວກັບການທີ່ປະເທດດັ່ງກ່າວ ໃຊ້ຈ່າຍເງິນ “ຫຼາຍພັນລ້ານໂດລາ ເພື່ອຊື້ພະລັງ ງານຈາກຣັດເຊຍ ” ທ່ານດູດາ ກ່າວຕໍ່ກອງປະຊຸມຖະແຫຼງຂ່າວ ໃນຕອນບ່າຍວັນພຸດວານນີ້ວ່າ ທ່ານໄດ້ຮ້ອງຂໍ ນຳປະທານາທິບໍດີທຣຳ “ບໍ່ໃຫ້ຖອນກຳລັງທະຫານອາເມຣິກັນ ອອກຈາກຢູໂຣບ” ແລະກ່າວຕື່ມວ່າ “ຂ້າພະເຈົ້າພ້ອມແລ້ວ ທີ່ຈະຮັບເອົາກຳລັງທະ ຫານອາເມຣິກັນຕື່ມ ໃນປະເທດໂປແລນ ” ກອງທັບສະຫະລັດໄດ້ວາງແຜນທີ່ຈະສົ່ງກອງພົນນ້ອຍຍານເກາະໄປຍັງປະເທດໂປແລນ ໂດຍມີການສັບປ່ຽນກັນເປັນໄລຍະໆ ໂປແລນໄດ້ສະແດງໃຫ້ເຫັນເຖິງຄວາມຈຳເປັນໃນການສະໜັບສະໜຸນທາງດ້ານທະຫານເພີ້ມຕື່ມ ຫຼັງຈາກຣັດເຊຍໄດ້ປະກາດໂຮມເອົາເຂດໄຄຣເມຍ ທີ່ຕັ້ງຢູ່ໃກ້ຄຽງໃນປະເທດຢູເຄຣນ ເຂົ້າເປັນດິນແດນຂອງຕົນ